Təbii ki, AzTU startapçılarının uğurları bunlarla bitmir. Bu ilin oktyabr ayında “Azərkosmos” ASC və Azərbaycan Respublikası Təhsil Nazirliyinin birgə təşkilatçılığı ilə Azərbaycanda ilk dəfə tələbələr arasında “CanSat Azərbaycan 2018” müsabiqəsi keçirildi. AzTU tələbələrindən təşkil olunan “Dragon of Space” komandası “Ən yaxşı mühəndislik həlli” nominasiyası üzrə müsabiqənin qalibi oldu və universitetə kubok, medal gətirdilər. Milli peyk sənayesinin stimullaşdırılması, gələcəkdə nano və digər real peyklərin məhz yerli mütəxəssislər tərəfindən Azərbaycanda hazırlanması üçün bacarıq və vərdişlərin əldə edilməsi baxımından böyük əhəmiyyət kəsb edən bu müsabiqədə məhz “Ən yaxşı mühəndislik həlli” nominasiyası üzrə qalib olmaq böyük uğur hesab olunmalıdır. Qalib tələbələrlə görüşdə rektor əvəzi, professor Xalıq Yahudov bildirmişdi ki, Cənubi Qafqazda ilk peyki olan Azərbaycan dövlətinin kosmik sənayenin inkişaf etdirilməsinə xidmət edən bu layihə ilə bağlı tədqiqatlarının dərinləşdirilməsi istiqamətində universitet olaraq hər cür köməklik göstəriləcək.